Încă patru şantiere de modernizare a reţelei de termoficare, în lungime totală de 14,8 kilometri, vor fi deschise, a anunţat marţi primarul general al Capitalei, Nicuşor Dan, pe pagina sa de socializare.
Potrivit sursei, "Ne pregătim să deschidem încă patru şantiere de modernizare a reţelei de termoficare în lungime totală de 14,8 km, finanţate în proporţie de 85% de Ministerul Dezvoltării. În acest sens, am atribuit contractele pentru dirigenţia de şantier pentru cele patru loturi aferente obiectivului de investiţii "Modernizare magistrale de termoficare aparţinând SACET Bucureşti", pentru care am semnat contractul la finalul anului trecut".
Conform postării sale, loturile care vor intra în execuţie sunt:
5,92 km pe artele Bd. Chişinău, str. Torentului, str. Florica Pantazi, str. Mircea Rosetti, str. Vulcanei, str. Baicului, str. Dumitru Slugeru, str. Dimitrie Groza, str. Răuşeni, str. Vasile Stolnicul, str. Doamna Ghica, str. Azuga.
4 km la intersecţiile dintre Bd. Basarabia cu Bd. Chişinău, Bd. Morarilor, Bd. Basarabia până la platforma industrială CET Titan.
0,62 km pe str. Ion Berindei şi la intersecţia dintre str. Ion Berindei cu str. Doamna Ghica.
4,2 km pe str. Theodor Speranţia, Calea Călăraşilor şi Str. Matei Basarab.